জাহাঙ্গীর আলম আকাশ ।। বাংলাদেশের যশোরের একটি সাংবাদিক পরিবার। অবিচার আর একের পর এক হত্যা-নির্যাতন যে পরিবারটিকে করেছে ক্ষত-বিক্ষত। হত্যা ও নির্যাতনে পিতা-পুত্র এবং নাতির চলে যাওয়া এক শোক সাগরে ভাসিয়ে দিয়ে গেছে সাংবাদিক এই পরিবারটিকে। যশোর থেকে প্রকাশিত দৈনিক রানার এর প্রতিষ্ঠাতা সম্পাদক গোলাম মাজেদ। স্বৈরাচারবিরোধী সাংবাদিকতার কারণে যিনি সামরিক শাসক জেনারেল এইচ এম এরশাদ  সরকারের সময়ে নির্যাতিত। দফায় দফায় গ্রেফতার ও নির্যাতনের কারণেই মূলত: তিনি মারা যান। এটি ১৯৮৪ সালের ঘটনা। পরবর্তী সম্পাদক এবং প্রতিষ্ঠাতা সম্পাদকের প্রিয় ছেলে সাইফুল আলম মুকুল। দুর্দান্ত সাহসী এক সাংবাদিক। পিতার মতোই স্বাধীন ও দৃঢ়চেতা মানুষ। আওয়ামী লীগের শাসনকাল। ১৯৯৮ সালের ৩০ আগস্ট দুর্বৃত্তদের হাতে নৃশংসভাবে নিহত হলেন। সন্ত্রাসীদের বোমা হামলায় সাইফুল আলম মুকুল মারা যান। এরপর দীর্ঘ ১২ বছর অতিবাহিত হলো। কিন্তু মুকুল হত্যার বিচার হলো না। আজ দৈনিক রানার সম্পাদক সাংবাদিক আর এম সাইফুল আলম মুকুলের দ্বাদশ  মৃত্যুবার্ষিকী। অবশ্য আগামি ২৮ সেপ্টেম্বর, ২০১০ আদালতে চাঞ্চল্যকর এ মামলার সাক্ষ্যর উপর যুক্তি-তর্কের নির্ধারিত তারিখ। ঘটনার এখানেই শেষ নয়, ২০০৭ সালের ৯ জুলাই সাংবাদিক মুকুলের ছেলে তানভীর হাসান অঞ্জনকেও হত্যা করা হয়। সেই হত্যাকান্ডেরও বিচার হয়নি আজও।  ২০০৬ সালের ১৫ জুন এ মামলায় বিএনপি-জামায়াত জোট সরকারের মন্ত্রী তরিকুল ইসলামসহ ২২ জনকে অভিযুক্ত করে মুকুল হত্যা মামলার বিচার কাজ শুরু হয়। বাদীসহ ২১ জনের সাক্ষ্য গ্রহণ করা হয়। মুকুল হত্যা মামলার তদন্তকারী কর্মকর্তা সিআইডি যশোর জোনের তৎকালীন এএসপি দুলালউদ্দিন  আকন্দ তদন্ত শেষে ২২ জনকে অভিযুক্ত করে ১৯৯৯ সালের ২৫ এপ্রিল প্রথম শ্রেণীর ম্যাজিস্ট্রেট গোলাম রহমানের আদালতে চার্জশিট দাখিল করেন। আসামিদের মধ্যে বিএনপি জাতীয় স্থায়ী কমিটির সদস্য সাবেক মন্ত্রী তরিকুল ইসলাম এবং ওয়ার্কার্স পার্টির পলিট ব্যুরো সদস্য ইকবাল কবির জাহিদও ছিলেন। অভিযোগ রয়েছে, বহুলবিতর্কিত এই তদন্তকারী কর্মকর্তা তৎকালীন শাসক দলকে খুশি করতে রাজনৈতিক নেতাদের এই মামলায় জড়ান। এতে অসন্তুষ্ট বাদি চার্জশিটের বিরুদ্ধে আদালতে নারাজি পিটিশন দেন। বাদির দাবি ছিল, পর্যাপ্ত তদন্ত না করে, কোনো অভিযুক্তের জবানবন্দি  রেকর্ড না করে, দুর্বল সাক্ষ্য-প্রমাণের ভিত্তিতে চার্জশিট দাখিল করা হয়েছে; যা বিচারে টিকবে না। ম্যাজিস্ট্রেট আদালত ও জজ আদালত নারাজি খারিজ করলে তিনি হাইকোর্টের শরণাপন্ন হন। একপর্যায়ে হাইকোর্ট মামলার কার্যক্রম বাতিল করে দেয়। এ পর্যায়ে মামলার বাদি ও নিহত সাংবাদিক মুকুলের স্ত্রী হাফিজা আক্তার শিরিন এরপর প্রধান বিচারপতির কাছে আবেদন করেন। প্রধান বিচারপতির নির্দেশে প্রায় দুই বছর পর মামলাটি পুনরুজ্জীবিত হয় এবং আদালতের নির্দেশে সিআইডি যশোর জোনের তৎকালীন এএসপি মাওলা বক্স অধিকতর তদন্ত করেন। ২০০৫ সালের ২১ ডিসেম্বর তিনি  দৈনিক ইত্তেফাকের স্টাফ রিপোর্টার ফারাজী আজমল হোসেনসহ দুইজনকে নতুন করে অভিযুক্ত করে চার্জশিট দাখিল করেন। অপর নতুন অভিযুক্ত তরিকুল ইসলাম পান্না শহরের বেজপাড়া এলাকার লিটন হত্যা মামলায় ফাঁসির আদেশপ্রাপ্ত আসামি। ২০০৬ সালের ১৫ জুন যশোরের অতিরিক্ত জেলা ও দায়রা জজ-২ মো. শফিকুল ইসলামের আদালতে মুকুল হত্যা মামলার অভিযোগ গঠন করা হয়। এদিন সাবেক মন্ত্রী তরিকুল ইসলাম ও বেজপাড়া এলাকার রূপমকে মামলা থেকে অব্যাহতি দেয় আদালত। এরপর একই বছরের ১৬ অক্টোবর অভিযুক্ত ফারাজী আজমল হোসেন হাইকোর্ট থেকে তার অংশের বিচার কাজ স্থগিত করান। টগর  নামে অপর এক অভিযুক্ত মারা যাওয়ায় তাকে এ মামলা থেকে অব্যাহতি দেয় আদালত। বর্তমানে মামলাটির বিচারকাজ চলছে যশোরের অতিরিক্ত জেলা ও দায়রা জজ (দ্বিতীয়) প্রমর চন্দ্র বিশ্বাসের আদালতে।  মামলার বাদি হাফিজা আক্তার শিরিন বলেন, আমার স্বামীকে নির্মমভাবে হত্যা করা হয়। মামলার তদন্ত ও চার্জশিট নিয়ে অনেক নাটকের সৃষ্টি করা হয়েছিল। এক পর্যায়ে হাইকোর্ট মামলাটি খারজি করে দয়ে। এবং দীর্ঘ একটি বছর হাইকোর্টের বারান্দায় পায়ে হেঁটে আমি আমার স্বামী হত্যার মামলাটিকে পুন:প্রতষ্ঠিতি করতে পেরেছি। কিন্তু বিচার শেষ হবার আগেই আমার ২১  বছরের সন্তান তানভীরকে গুলি করে হত্যা করা হয়। আমার স্বামী মারা যাবার পর দুটি বাচ্চা নিয়ে পৃথিবীতে আমি বেঁচে ছিলাম। তাদের মুখের দিকে তাকিয়ে যুদ্ধ করেছি। আমার উপলব্ধি ছিল স্বামী মরে গেলে বাঁচতে হয় সন্তানদের মুখের দিকে তাকিয়ে। কিন্তু আমার ২১ বছরের সন্তান আমার ১০ বছরের সংগ্রামের সাথী আমার অঞ্জনকে হত্যা করে ওরা আমাকে শেষ করে দিয়েছে। আজকে আমি আমার স্বামী হত্যারও বিচার আর চাই না। আমার আর কিছু চাওয়ার নেই। আমার উপলব্ধি স্বামী মরে গেলেও বাঁচা যায়, কিন্তু সন্তান মরে গেলে বাঁচা যায় না। আমি আমার সন্তান হত্যার বিচারের জন্য  উর্দ্ধতন সকলের দরজায় ছুটোছুটি করেছি। আমার স্বামীর খুনিরা আমার সন্তানের হত্যাকান্ডকে আত্মহত্যায় রুপ দেবার চেষ্টা করেছে। আমার সন্তান হত্যার দীর্ঘ তিন বছর পরও তদন্ত শেষ হয়নি। ময়না তদন্ত রিপোর্টে হত্যার উল্লেখ থাকলেও এখন পর্যন্ত তা নিয়ে বিতর্ক চলছে। আমি নির্যাতিত সাংবাদিক পরিবারের একজন। আমার শ্বশুর গোলাম মাজেদ সাহেব উনিও এরশাদ সরকারের নির্যাতনের শিকার। আমি আজ স্বামী-সন্তান হারা এক নারী। আমি আমার সন্তান হত্যার বিচার চাই। এদেশের রাষ্ট্রের, বিবেকবান মানুষের কাছে আমার কড়জোরে আবেদন আমার ২১ বছরের এতিম সন্তানকে যারা  হত্যা করলো এই দেশ, এদেশের সরকার, মানুষ তার বিচার করুক। আমার সন্তান ছিল তার বাবার মতোই প্রতিবাদী। তার বাবার খুনিরাই আমার সন্তানকে হত্যা করেছে। আমি একটা কথা বলতে চাই, এদেশে কোন হত্যার যদি বিচার কেউ করতে চায় তাহলে পুলিশের যে ভূমিকা, তদন্তকারী কর্মকর্তার যে ভূমিকা তার ব্যাপারে শক্ত পদক্ষেপ নিতে হবে। কোন মামলার যদি সুষ্ঠু তদন্ত না হয় তাহলে দায়ী পুলিশদের যদি আইনের আওতায় দাঁড় করানো যায় একমাত্র তাহলেই বিচার পাওয়া সম্ভব। পুলিশ প্রশাসনের জবাবদিহিতা ছাড়া হত্যা-নির্যাতনের বিচার পাওয়া সম্ভব নয়।  দৈনিক রানারের  বর্তমান সম্পাদক মনজুরুল আলম টুটুল বলেন, শুধু সাইফুল আলম মুকুল হত্যাকান্ড নয় আমরা সকল সাংবাদিক হত্যা নির্যাতনের বিচার চাই। সাংবাদিকদের জন্য নিরাপদ পরিবেশ সৃষ্টি করার দায়িত্ব সরকারের। সরকার এ ব্যাপারে কার্যকর ব্যবস্থা নেবে বলে আমাদের প্রত্যাশা। সাইফুল আলম মুকুল ও শামছুর রহমান কেবল হত্যাকান্ড দুটি ঘটে আওয়ামী লীগ সরকারের আমলেই। আর বর্তমানে আওয়ামী লীগই রাষ্ট্রক্ষমতায়। কাজেই এই দুই হত্যাকান্ডের বিচার করা তাদের নৈতিক দায়িত্বের মধ্যেই পড়ে।  প্রিয় পাঠক সাইফুল আলম মুকুলের স্ত্রীর ভিডিও সাক্ষাতকার দেখুন নিচের লিংকে।